钦定古今图书集成/明伦汇编/氏族典/第340卷 > 刘国杰
## 钦定古今图书集成/明伦汇编/氏族典/第340卷 > 刘国杰

按《元史刘国杰传》：“国杰，字国宝，本女直人也，姓乌古
伦，后入中州，改姓刘氏。父德宁，为宗王斡臣必阇赤。
国杰少从军涟海为队长。至元六年，以千户从张弘
范戌万山堡。宋兵来攻，国杰以数百人败之，由是有
名。从略荆南，抵归峡，还破宋兵襄阳，下火炮伤股，裹
创复战。世祖闻其勇，召见，迁武德将军。从伯颜南征”，
败孙虎臣。复从阿术取淮南，击张世杰，加怀远大将
军，赐号霸都。国杰行第二，因呼之曰“刘二霸都”而不
名。霸都，华言敢勇之士也。宋亡入朝，加佥书西川行
枢密事，将卫兵定北方。十八年，加辅国上将军。十九
年，召为征东行省左丞。二十三年，朝廷以湖广重地，
且多盗，拜本省左丞。国杰至，首平湖南盗李万二。明
年，广东盗起，国杰破之。二十七年，江西盗起，龙泉下
令往击之。诸将交谏曰：“此他省盗也。”国杰曰：“纵寇生
患，岂可以彼此言？”乃选轻兵，弃旗鼓，去缨饰。一日夜
趋贼境，日暮忽收兵去。堡中民望见，怪之，莫知其谁。
明日又忽至，贼众惊乱。官军搏之，所擒杀甚众。还兵
桂东，以先后功，加湖广右丞。二十八年，置湖广等处
行枢密院，迁副使。成宗即位，加荣禄大夫、湖广行省
平章政事。大德五年，罗鬼女子蛇节反，陷贵州。诏国
杰讨之。贼平，进光禄大夫。八年，还镇，卒。子脱欢，湖广
行省平章政事，尚宪宗孙女。